陈著
送儿沆再之台学并似许梧山张在轩
学古入官非易事，同寅协恭第一义。
昨汝行矣重吾忧，今吾闻之为汝喜。
有如此广文先生，真所谓法家拂士。
寄声忽到我，用情应为汝。
我欲谢之难为语，汝其听之告以意。
古天台，多士类，
文有风樯阵马之奇，气有霜林老鹘之鸷。
镇之以静重，行之以平易。
艰难见初心，苦淡得真味。
人谓著脚危于渊，我知进德此其地。
汝不见范文正公家书片幅戒子侄，有事只与同官议。
又不见欧阳朋党一论质鬼神，同道相益乃君子。